b"\n_START_ARTICLE_\nFont dels Lledoners\n_START_SECTION_\nDescripci\xc3\xb3\n_START_PARAGRAPH_\nFont p\xc3\xbablica situada dins del curs de la riera de la Selva, amb un petit parc situat a la part superior de la riba esquerra. El tram de rieral on es troba la font fou empedrat amb grossos c\xc3\xb2dols de riu. La font est\xc3\xa0 integrada per un gran mur arrebossat i encalcinat, que cont\xc3\xa9 el desnivell del terreny, als peus del qual es projecta el dip\xc3\xb2sit cisterna, ornamentat amb un senzill motllurat que dibuixa un front\xc3\xb3. A continuaci\xc3\xb3 hi ha un llarg abeurador d'obra, en el qual raja l'aigua a trav\xc3\xa9s de diferents forats o sobreeixidors. Una escala adossada serveix per pujar a l'\xc3\xa0mplia terrassa superior, organitzada a dos nivells per bancs, baranes i murs.\n_START_SECTION_\nHist\xc3\xb2ria\n_START_PARAGRAPH_\nLa Font dels Lledoners \xc3\xa9s famosa perqu\xc3\xa8 forma part, juntament amb altres aspectes del poble i de la rodalia de la Selva de Mar, del paisatge po\xc3\xa8tic de Tom\xc3\xa0s Garc\xc3\xa9s, escriptor arrelat a aquesta poblaci\xc3\xb3 des de la seva joventut. S'anomena la Font dels Lledoners pels arbres d'aquesta esp\xc3\xa8cie  que abans hi havia. Els tres de sobre la font eren centenaris, potser mil\xc2\xb7lenaris, i tenien una soca tan gruixuda que no podien abra\xc3\xa7ar-la tres homes junts. No pogueren, per\xc3\xb2, resistir la persistent tramuntanada que assot\xc3\xa0 el pa\xc3\xads el desembre de l'any 1931. La llenya posada a subhasta valgu\xc3\xa9 cent vint-i-cinc pessetes. Encara queda un lledoner enfront de la font, per\xc3\xb2 no tan vell ni de la talla dels desapareguts._NEWLINE_Avui ocupen el lloc dels vells lledoners tres pl\xc3\xa0tans corpulents que tenen una al\xc3\xa7\xc3\xa0ria de m\xc3\xa9s de vint metres. Tenen m\xc3\xa9s de quaranta anys. Referent a l'aigua, nascuda de dues deus inesgotables, \xc3\xa9s molt fresca a l'estiu i t\xc3\xa8bia a l'hivern. Un adagi popular diu:_NEWLINE_De la Font dels Lledoners_NEWLINE_el record no es fon mai m\xc3\xa9s!"